Diari Oficial de la Generalitat Valenciana


Sumari del DOGV 5254, del 09-05-2006 (2006/4159)

ACORD de 9 de març de 2006, de la Comissió Territorial d'Urbanisme de Castelló, relatiu a la modificació puntual de les normes subsidiàries de la Jana.
-------------------------------------------------------------------------------------------------------------------------------------------------------

### Dades del document

Número de DOGV
:   5254

Data del DOGV
:   09-05-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/4159


Data del document
:   09-03-2006

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Jana, la
    * pla d'urbanisme

ACORD de 9 de març de 2006, de la Comissió Territorial d'Urbanisme de Castelló, relatiu a la modificació puntual de les normes subsidiàries de la Jana. [2006/F4159]  
Vist l'expedient relatiu a la modificació puntual de les normes subsidiàries de la Jana, i de conformitat amb els següents,   
Antecedents  
Primer. L'Ajuntament en Ple, en sessió celebrada el 30 de juliol de 2004, va acordar aprovar inicialment el projecte de modificació de les normes subsidiàries de planejament i el seu estudi d'impacte ambiental, en l'ampliació del sòl urbà dotacional esportiu ED-RD al barri de les Cometes de la Jana, es va exposar públicament per mitjà d'edictes inserits en el Diari Oficial de la Generalitat Valenciana número 4.824, de 20 d'agost de 2004, i en el periòdic Mediterráneo de 2 de setembre de 2004, sense que en l'esmentat període es produïra cap al·legació.  
Amb posterioritat, l'Ajuntament en Ple va aprovar provisionalment el document en data 13 d'octubre de 2004, i el va enviar a aquest Servei Territorial de Planificació i Ordenació Territorial de Castelló en data 14 d'octubre de 2004, i sol·licita la seua aprovació definitiva.  
Segon. La documentació aportada consistix en memòria informativa i justificativa, plànols d'informació i plànols d'ordenació relatius al projecte de modificació, així com l'estudi d'impacte ambiental.  
Tercer. L'objecte de la modificació de les normes subsidiàries de planejament en l'ampliació del sòl urbà d'ús dotacional esportiu ED-RD és, segons es descriu en la memòria «l'ampliació d'un espai dotacional d'ús esportiu, així com la creació d'una unitat d'execució en sòl urbà en què es canvie aquest ús a residencial i es garantisca la urbanització d'un vial.»  
La superfície afectada pel canvi de classificació de no urbanitzable a urbanitzable residencial és d'aproximadament 12.620 m², no obstant això, aquesta dada no s'assenyala en el document. La superfície que s'augmenta de dotació esportiva ED-RD és de 12.195 m² i la que s'incrementa destinada a vial és de 425 m². Com a resultat dels canvis introduïts 1.140 m² canvien d'ús dotacional a ús residencial, encara que aquesta dada tampoc s'indica.  
Com a conseqüència dels canvis introduïts s'acredita i justifica en la memòria que amb aquests es complix la proporcionalitat entre estàndards dotacionals i edificabilitat entre el planejament vigent i el proposat.  
Quart. En data 23 de novembre de 2005, la directora general de Gestió del Medi va dictar la declaració d'impacte estimant acceptable des del punt de vista ambiental, el projecte de modificació puntual de les normes subsidiàries de la Jana, en l'ampliació del sòl urbà i de la parcel·la de sòl dotacional recreatiu ED-RD.  
Fonaments de dret  
Primer. La tramitació ha sigut correcta en compliment del que disposa l'article 38 i següents de la Llei 6/1994, de 15 de novembre, de la Generalitat Valenciana, reguladora de l'activitat urbanística, en avant LRAU.  
Segon. La documentació està completa en compliment del que disposa l'article 27 en relació amb el 55.1 i 43.2 de la LRAU.  
Tercer. El present document ha sigut aprovat provisionalment abans de l'entrada en vigor de la Llei 16/2005, de 30 de desembre, de la Generalitat, Urbanística Valenciana, per la qual cosa podrà conservar tots els actes de tràmit realitzats i la seua avaluació serà en aplicació de la Llei 6/1994, de 15 de novembre, Reguladora de l'Activitat Urbanística, i el Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana, en endavant RPCV, i són d'aplicació tots els seus preceptes.  
Quart. La modificació que ens ocupa implica un canvi de classificació de sòl en què de la classe de sòl no urbanitzable comú es passa a la de sòl urbà dotacional. Per tot això es requerix el compliment de les especialitats procedimentals següents: segons el que establix l'article 43.2 de la LRAU «La reclassificació de sòl no urbanitzable exigix estudi i declaració del seu impacte ambiental», per la qual cosa serà preceptiva l'obtenció de la declaració del seu impacte ambiental i per tant la redacció i la tramitació conjunta a la modificació d'un estudi d'impacte ambiental, com així s'ha efectuat, i en compliment del que establix l'article 55.5 de la repetida llei, «les modificacions del pla que classifiquen com a sòl urbà o urbanitzable el que prèviament era no urbanitzable han de complir el que disposen els números 1 i 3 d'aquest mateix article i garantir rigorosament, amb mesures anàlogues a les previstes en l'article 30.2, l'especial participació pública en les plusvàlues que generen».   
D'altra banda, s'ha de tindre en compte el que establix l'article 17 de l'annex al RPCV, en el que s'indica que «quan ni l'antiga ordenació (a) ni la nova (n) complisca aquests estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn> ISDa/IEBa».  
Com que la modificació planteja la reclassificació d'aproximadament 12.620 m² de sòl no urbanitzable en la classe de sòl urbà, i la transformació de 1.140 m² de sòl urbà dotacional a residencial, i tal com es justifica en la documentació aportada, es complixen àmpliament els requisits establits en els articles esmentats.  
Cinqué. Les parcel·les que han canviat de classificació, se situen juntament a la línia delimitadora del sòl urbà i en continuïtat amb carrers ja urbanitzats, per la qual cosa l'àmbit es pot desenvolupar per mitjà del sistema d'actuacions aïllades, que consistix en una mera connexió i prolongació de les xarxes de servei.   
Així les coses, es complix el que establix l'article 6.5 de la LRAU constituint una actuació aïllada, perquè «té com a objecte una sola parcel·la i la seua edificació suposa la prèvia o simultània urbanització precisa per a convertir-la en solar connectant-la amb les xarxes d'infraestructures i serveis existents i immediates.» i 10.1 del RPCV.  
Els canvis que es proposen es produïxen de conformitat amb els preceptes legals abans assenyalats, per la qual cosa des de la competència autonòmica derivada de l'aplicació i l'observança de l'article 40 de la LRAU, no s'aprecia cap obstacle que puga qüestionar l'aprovació definitiva del document.  
Sisé. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a resoldre sobre l'aprovació definitiva de les modificacions de normes subsidiàries de municipis de menys de 50.000 habitants, de conformitat amb el que disposen els articles 55.1 i 39, per remissió de la disposició transitòria setena, de la Llei Reguladora de l'Activitat Urbanística, i en relació amb l'article 10.a) del Reglament dels Òrgans Urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.   
Per raó tot el que antecedix, la Comissió Territorial d'Urbanisme de Castelló acorda:  
Aprovar definitivament la modificació de les normes subsidiàries de planejament de la Jana, en l'ampliació del sòl urbà i ús dotacional ED-RD al barri de les Cometes de la Jana.  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.  
Castelló de la Plana, 9 de març de 2006.. El secretari de la Comissió Territorial d'Urbanisme: Fernando Renau Faubell.